**ELTE BTK Közép-Európa Tanulmányok mesterszak**

**Javaslatok, elvárások az MA felvételire benyújtott motivációs levéllel kapcsolatban**

**1. Általános javaslatok:**

**1.a.** Fontos, hogy a motivációs levélben benne legyen:

- a hallgató korábbi tanulmányai és főbb érdeklődési területe(i)

- annak meggyőző indoklása, hogy miért szeretne a Közép-Európa Tanulmányok MA-ra jelentkezni

- olyan, alapszakos tanulmányai alatt látogatott órák említése, amelyek a hallgató érdeklődését a közép-európai régió történelme, kultúrája, illetve politikai élete, gazdasága, nemzetközi kapcsolatai irányába befolyásolták. Ezek természetesen lehetnek a Történeti Intézeten kívül vagy más egyetemen látogatott órák is

- a hallgató alapszakos szakdolgozatának témája vagy címe

- a téma, amivel mesterszakosként foglalkozni szeretne (a leendő MA-s kutatási/szakdolgozati téma nagy vonalakban). Ez természetesen csak előzetes elképzelés kell, hogy legyen a hallgató részéről, és nem jelent semmiféle kötelezettséget. Választott témája a későbbiekben változhat.

**1.b** További, opcionális elemek (csak akinél felsorolható ezek valamelyike):

- Erasmus vagy más ösztöndíj a BA-s tanulmányok alatt; ha a hallgató volt külföldön, hol és mit tanult

- egyetemi közéleti tevékenység, ha végez ilyet; pl. HÖK tagság)

- más, a történelemhez vagy a bölcsészettudományhoz valamilyen formában kapcsolódó munka, tevékenység (akár önkéntes, akár pénzkereső munka): szerkesztés, tutorálás, fordítás, Erasmus hallgatók segítése, egyetemi demonstrátori munka, tárlatvezetés, idegenvezetés, programok szervezése, tematikus táborok, gyakornoki tapasztalat stb.

Más tevékenységet - sport, zene, tánc, kórustagság, korábbi önkéntes munka stb. - nem tilos beleírni a motivációs levélbe, de minket elsősorban az érdekel, ami a Közép-Európa Tanulmányok MA szempontjából releváns.

**2. Szakspecifikus javaslatok:**

- az alapszakos tanulmányoknál (lásd. 1.a. pont) kidomborítani mindent, ami a Közép-Európa Tanulmányok szempontjából különösen releváns, mert jó alapozást nyújt

- valamely közép- és kelet-európai szláv nyelv, ill. a román nyelv ismerete nem előfeltétele a felvételinek, de mindenképpen jó pont, ezért érdemes a motivációs levélben megemlíteni. Mindennemű nyelvismeretet (annak szintjével együtt) célszerű feltüntetni vagy az önéletrajzban, vagy a motivációs levélben; azt is, amit a hallgató nem tud nyelvvizsgával dokumentálni

- Erasmus vagy más külföldi ösztöndíjak, tanulmányok esetében ki kell hangsúlyozni azt, ha a hallgató közép- vagy közép-kelet-európai országban járt

- Érdemes megemlíteni a Közép-Európán belüli, országhatárokon átívelő saját vagy intézményes kapcsolatokat, amelyek révén a hallgató tapasztalatot szerezhetett a kétnyelvűséggel, kisebbségi helyzettel, kulturális kölcsönhatásokkal, más országok intézményrendszerével kapcsolatban; pl. korábbi szakjának vagy egykori gimnáziumának voltak-e kapcsolatait határon túli iskolákkal, más közép-európai országok iskoláival, egyetemeivel; vett-e részt a hallgató ilyen jellegű közös programokban.